बिल नहीं भरा, पंजीयन दफ्तर परी बाजार शिफ्ट, लोग परेशान
सरकार को 400 करोड़ का राजस्व देने वाला पंजीयन विभाग अपने टीटी नगर दफ्तर के बिजली बिल के बकाया 60 हजार रुपए जमा नहीं कर पाया। नतीजतन बिजली विभाग ने दफ्तर का कनेक्शन काट दिया। इसके बाद विभाग ने बिजली बिल जमा करने के बजाए दफ्तर को ही परी बाजार शिफ्ट कर दिया। अब लोगों को चार किमी की दूरी तय कर परी बाजार जाना पड़ रहा है। अफसरों का तर्क है कि पंजीयन मुख्यालय से राशि नहीं मिली है, इसलिए बिल जमा नहीं हो पाया है।
टीटी नगर स्थित 12 दफ्तर में पंजीयन विभाग के दफ्तर में सर्च रिपोर्ट निकाली जाती रही है। यहां पर रजिस्ट्री का 100 साल पुराना रिकॉर्ड रखा है। साथ ही कम्प्यूटर में 2003 से 2015 के बीच हुई रजिस्ट्री और हुजूर के जमीनों का रिकॉर्ड है।
डीआईजी पंजीयन एवं मुद्रांक राजीव जैन का कहना है कि लोगों को हाे रही परेशानी को देखते हुए यहां पर लगने वाला दफ्तर परी बाजार में शिफ्ट कर दिया गया है। बिजली बिल की बकाया रकम जमा होते ही दोबारा यहां पर दफ्तर लगेगा। इधर, बिजली कंपनी के साउथ डिवीजन के डीजीएम जेडए खान का कहना है कि विभाग के इस दफ्तर ने बिल का भुगतान नहीं किया। इसलिए कनेक्शन काटा गया है।
hin_Deva hin_Deva hin_Deva hin_Deva